Papersnake/gushiwen huggingface dataset:
哨遍·月亦老乎
方岳（宋代）

月亦老乎，劝尔一杯，听说平生事。吾问汝，开辟自何时。有乾坤事应有尔。年几许。鸿荒邈哉遐已。吾今断自唐虞起。系帝曰放勋，甲辰践祚，数至今、宋嘉熙。凡三千五百二十年馀。嗟雨︽风﹀几盈亏。老兔奔驰，痴蟆吞吐，定应衰矣。噫。月岂无悲。吾观人寿几期颐。炯炯双眸子，明清无过婴儿。但才到中年，昏然欲眊，那堪老矣知何似。试以此推之。吾言有理，不能不自疑耳。恐古时月与今时异。恨则恨今人不千岁。但见今、冰轮如洗。阿谁曾自前古，看到隋唐世。几时明洁，几时昏暗，毕竟少晴多雨。须臾月落夜何其。曰先生、审之姑醉。
黄檗佛智
释德洪（宋代）

道誉闻寰宇，光华照锦江。祗园居第一，佛智果无双。

凤阙帝恩厚，柏庭禅将降。僧中真领袖，传法瑞尧邦。
句
陶弼（宋代）

鹿饮沙浑水，猿饥果落云。
花心动（同前）
曹勋（宋代）

椒柏称觞，抚寰瀛佳辰，正临端月。瑞应屡臻，宫御多祥，气候暖回微冽。圣母七旬寿，敻无前、天心昭格。溥庆处，坤珍效祉，宴开清切。

金殿箫韶备设。锵钧奏留云，舞容回雪。赭袍绣拥，袆翟同诚，递捧玉杯欢悦。愿将亿万喜，祝亿万、从兹无缺。太平主，永隆圣孝凤阙。
题崔白画江天雪景
李纲（宋代）

朔风飞花落暮滩，潇然幽致满江干。天边白鹭轻轻下，风里黄芦索索乾。

水淡沙平鸂鶒侣，云深烟瞑鹡鸰寒。江南岁晚多风景，崔氏齐驱入笔端。
送方教授考广西秋试事竣还韶
韩雍（明代）

发解三山压俊英，甲科虽屈有香名。久持教铎贤才盛，累典文衡藻鉴明。

霜落漓江书舫下，花迎浈水菊杯倾。儒官最乐休嗟叹，遭遇行看荷宠荣。
晨起
陆游（宋代）

海燕翩将乳，戎葵粲己繁。
鱼船初入市，蒪担未过门。
年耄停朝课，家贫省小餐。
所欣行药处，秧稻遍村村。
丁卯八月五色云见潮东南
林熙春（明代）

卿云五色现潮东，万里浮光想亦同。凤啸山河瞻翼凤，龙飞天地庆从龙。

瑶华泛斗笼梧树，瑞气凝秋绕桂丛。已卜贤书应出类，定知廷对集群雄。
过子陵故祠
赵抃（宋代）

帝念先生素所亲，殊恩终不顾丝纶。图勋耻预凌烟像，辞贵甘为掷钓人。

云水孤高教适意，俗风奔竞使还淳。如今丘壑无遗士，天子思贤号圣神。
临平慧禅师赞二首 其一
释德洪（宋代）

钉空露痕迹，补云留罅隙。目机铢两中，思虑所不及。

象王卓立铢旋，师子翻身跳踯。眼光常盖人天，对面识与不识。

识则火外有热，不识则水中无湿。劈破云门一字关，个中乾燥如琼液。
安州应城玉女汤作
李白（唐代）

神女殁幽境，汤池流大川。
阴阳结炎炭，造化开灵泉。
地底烁朱火，沙旁歊素烟。
沸珠跃明月，皎镜涵空天。
气浮兰芳满，色涨桃花然。
精览万殊入，潜行七泽连。
愈疾功莫尚，变盈道乃全。
濯缨掬清泚，晞发弄潺湲。
散下楚王国，分浇宋玉田。
可以奉巡幸，奈何隔穷偏。
独随朝宗水，赴海输微涓。
和柳子玉官舍十首之小池
黄庭坚（宋代）

清泉数斛关幽事，生见镜中鱼往来。
浮萍蚀尽秋月面，霜为一磨如匣开。
寓言
李洞（唐代）

三千宫女露蛾眉，笑煮黄金日月迟。

麟凤隔云攀不及，空山惆怅夕阳时。
浣溪沙
卢炳（宋代）

常记京华昔浪游。青罗买笑万金酬。醉中曾此当貂裘。

自恨山翁今老矣，惜花心性谩风流。清樽独酌更何愁。
西河
周邦彦（宋代）

长安道，潇洒西风时起。尘埃车马晚游行，霸陵烟水。乱鸦栖鸟夕阳中，参差霜树相倚。

到此际。愁如苇。冷落关河千里。追思唐汉昔繁华，断碑残记。未央宫阙已成灰，终南依旧浓翠。

对此景、无限愁思。绕天涯、秋蟾如水。转使客情如醉。想当时、万古雄名，尽作往来人、凄凉事。
偈颂一百六十首 其一○九
释宗杲（宋代）

一别二十年，蓦地又相见。如百炼精金，始终色不变。

请我转法轮，增长菩提愿。直下绝狐疑，便悟本来面。
如梦令·两两莺啼何许
范成大（宋代）

两两莺啼何许。寻遍绿阴浓处。
天气润罗衣，病起却忺微暑。
休雨。休雨。明日榴花端午。
答艾庐弟 其一
陆奎勋（清代）

落笔加弯射兕弓，抹他坡老与涪翁。贫家几处添诗料，红雨吹残一桁风。
六月十九日避暑偃月冈
王鏊（明代）

酷暑人间无处避，短舆侵晓过东冈。方塘曲涧清泉激，翠竹苍松白日凉。

苔色便教铺枕席，藤枝聊可挂冠裳。渴心两月今朝写，玉斗无烦劝蔗浆。
虞美人•临风寄语
董以宁（清代）

花阴空覆鸳鸯寝。寒入红衾凛。早知好事付秋风。何似当初索早不相逢。

闻伊别后思量意。窃自沾沾喜。累伊憔悴倍心伤。又望伊家索早不思量。
游泰山四首 初入南山
苏辙（宋代）

自我来济南，经年未尝出。
不知西城外，有路通石壁。
初行涧谷西，渐远峰峦积。
翠屏互舒卷，耕耨随欹侧。
云木散山阿，逆旅时百室。
兹人谓川路，此意属行客。
久游自多念，忽误向所历。
嘉陵万壑底，栈道百回屈。
崖巘递峥嵘，征夫时出没。
行李虽云艰，幽邃亦已剧。
坐缘斗升米，被此尘土厄。
何年道褒斜，长啸理轻策。
鬓云松令 春感，和蕊渊二孜韵
李佩金（清代）

玉琢相思金铸泪。薄暝帘前，燕啄香泥坠。春色依然人事改，填就新词，教与鹦哥背。

梦如云，愁似醉。谁放风筝，吹坠秋千外。镜掩葳蕤慵染黛，小病初疗，怯怯轻寒耐。
元道士
释师范（宋代）

黄衣舍去混缁衣，弃却甜桃摘醋梨。
酸涩一时尝过了，攒眉归去许谁知。
夜
张耒（宋代）

斗柄阑珊风瑟瑟，银河错落露森森。
人声静后幽虫急，月色好晴清夜深。
病中戏作本草诗
周紫芝（宋代）

长空青云昼风卷，雨馀凉生开病眼。垣衣洗雨绿生光，芍药翻病红照晚。

幽人却扫惊半夏，独杜衡门心颇远。提壶劝酒意甚劳，花间伏翼终日号。

大枣如爪安可得，竹叶岂宜空蟹螯。何当如淮注石斛，天南星移碎红烛。

锦缠更命刘寄奴，回雪香柔体如玉。人生富贵不早休，乌头成白空自愁。

浩歌自驾木兰去，范蠡实能知远游。君不见赤车使者将君命，五加皮币不少留。

一朝逐客便当去，王不留行空泪流。又不见浪荡子长负羁橐，石下长卿无住着。

贾论空高远志孤，屈草初成奇祸作。何如独活考涧槃，不遇自然同此乐。

嗟余知此解马衔，蜗庐僻在陵阳角。谁能更朝紫真坛，丹砂岂解驻衰颜。

五色神符亦安用，菖蒲谩说能引年。玉泉泠泠漱虚壑，独寻鹤虱负朝暄。

故人远引羁旅夕，寒水石畔思清言。何时从容乃如此，烟蓑去作牵牛子。

平生甘遂丘壑贫，常有忧怀思洗耳。
觉华山居三首
仲并（宋代）

旧雨无人到，非缘今不来。
蔬盘春后足，经卷粥前开。
燕语缘人去，禽声逐梦回。
勤披频得句，随量日持杯。
九月九日堂红叶二首
汪元量（宋代）

凤凰山上少人家，红叶漫山映落霞。
却笑陶潜归栗里，东篱寂寞对黄花。
春柳
张鹏翮（清代）

丽日和风宿雾消，清池玉露滴花朝。新传淑气催黄鸟，杨柳青青荫御桥。
宿直留诗
程大昌（宋代）

抖擞身章却冒尘，褭踬顾影也逡巡。
銮坡寓宿非其他，莲烛操文自有真。
字直由来同古语，位高兼复见今人。
迎潮有诺无轻爽，季老当年不诿贫。
铜螭署
杨备（宋代）

挈壶传箭逼天聪，铸出蟠螭巧范同。
何事腹中藏怪物，人惊蝘蜓气如虹。
泊白鹤峰
何转书（明代）

万事已弹指，心犹不尽违。湖山堪久住，虾菜便忘归。

旧有丹砂诀，终同白鹤飞。如何儿女泪，今日更沾衣。
送赵一叔江西漕赴召代成父作二首
赵蕃（宋代）

阿兄今得太和官，买舟同载初不难。
公持使节豫章郡，蕲以过公道窘寒。
公今召节趋日边，我虽失望犹欣然。
西江恩波千万里，活此枯鱼当易尔。
忆梅
虞荐发（宋代）

不见疏花久，恓然恨满襟。
相逢当岁晚，一别又春深。
冷落山中约，凄凉月下心。
期君须待雪，把酒候前林。
寄赵宰三首
陈造（宋代）

北山何意阻清游，似为江山挽得留。
客未言归君好事，此盟端肯再寻不。
陆宣公故宅
贺炳（清代）

松竹繁阴处，萧条野老家。蜂房悬夜月，蛛网吸朝霞。

苔滑云根乱，檐疏燕子斜。人传内相府，风雨泣黄麻。
除夜大雪
华岳（宋代）

青帝明朝下玉京，先教滕六掩车尘。
梅花笑我三年腊，椒叶争车一夜春。
乌角触檐鞭堕玉，马蹄印路碗抛银。
何当夜缚吴元济，去作中兴社稷臣。
喜严侍御蜀还赠严秘书
清江（唐代）

往年分首出咸秦，木落花开秋又春。江客不曾知蜀路，

旅魂何处访情人。当时望月思文友，今日迎骢见近臣。

多羡二龙同汉代，绣衣芸阁共荣亲。
再美劝农
胡寅（宋代）

邦本古攸重，民天辞匪夸。
讵能皆辟谷，漫道独餐霞。
一笑为良繭，力耕无卖花。
信知豳七月，于耜起周家。
茅山玉晨观和壁间韵
李曾伯（宋代）

天风吹我上高峰，上到山头日未中。
便可高眠莫归去，人间易得鬓成童。
送乐伯善赴都三首 其二
郭天锡（元代）

燕赵感慨鼓侠气，江湖摇落嗟虚华。艰危历尽为忧国，事业无成非恋家。

江光隐现鱼龙窟，云海苍茫鸥鹭沙。桃花水长三月暮，片帆挟雨飞天涯。
新霜
傅大询（宋代）

琼宫青女妆初试，锦幄佳人睡未知。但见玉童呵手道，破寒唯有酒相宜。
次邹希贤买鱼不得三首衍为渔翁问答六诗·答
姚勉（宋代）

茅屋无金可满籯，湖边小艇却堪撑。
纵无介甫鱼羹饭，也学东坡饱菜羹。
渔村图
张宁（明代）

荒山野水通渔浦，浦山渔家隔芳屿。放棹晨炊北渚烟，联蓬夜芳西岩雨。

停罾晒网收鸬鹚，彷佛潇湘日暮时。不知何处乘桴伴，犹唱三洲估客词。
瓜州
蔡槃（宋代）

烟际击孤舟，芦花两岸秋。
江空双雁落，天迥一星流。
急鼓西津渡，残云北固楼。
商人茅店下，沽酒话扬州。
答日休皮字诗
归氏子（唐代）

八片尖裁浪作球，火中燖了水中揉。

一包闲气如长在，惹踢招拳卒未休。
和谢吏部铁字韵三十四首·谢杨休三首
邓肃（宋代）

一岁无多数日耳，归心应逐东流水。
遥想解鞍在於门，满室生春舞妻子。
明朝去拜绛帷人，迟迟他邦冀勿嗔。
愿及散才求入社，寓诗千里欲寻真。
医门不与多病绝，无盐自献那羞拙。
谁知此质非良金，政须乃翁为点铁。
昭灵夫人祠
晁载之（宋代）

杀翁分我一杯羹，龙种由来事杳冥。安用生儿作刘季，暮年无骨葬昭灵。
苦怀六首 其六
郑思肖（宋代）

古人立志高，为义不为己。今人所见卑，独为贫贱耻。

不义富贵生，宁以饿而死。遗体非不重，所惧悖于理。

我禀清淑气，生而秀为士。读书三十年，颇知六经旨。

质之以人道，所言皆如此。奚乃滞风尘，尔汝弄欢喜。

浙山高苍苍，浙水清瀰瀰。三叹动遐思，清风响两耳。

暂焉深隐去，长镵访园绮。敬俟时之清，终其天伦尔。
初见淮山
梅尧臣（宋代）

游宦久去国，扁舟今始还。
朝来汴口望，喜见淮上山。
断岭碧峰出，平沙白鸟闲。
南归不厌远，况在水云间。
摊破浣溪沙 小春
项兰贞（明代）

淅淅寒风撼玉钩。起来斜日照红楼。帘外一声鹦鹉唤、唤梳头。

花发小春情脉脉，笛吹长夜恨悠悠。多少泪珠弹不断、倩谁收。
有感书臆
洪繻（清代）

平生豪气未一唾，蓦地惊人乾坤破。胸中五狱何时平，囊里一锥已先挫。

忆昔少年意气奇，赤手欲缚蛟鼍螭。潜移岱华翻大海，旦夕饮马东溟池。

区区心事托毫素，贾生万言、曹七步。厥词一放走轰霆，并并二豪惊顾兔。

琳琅蚀月千明珠，翕霞九尺珊瑚株。沈埋黄土一千丈，犹与丰城剑气俱。

一朝海水湮旸谷，方壶沦入鲸鱼腹。娲皇竟断六鳌维，龙母坐看万鲛哭！

此时惨甚幽九渊，倏忽星周二十年。玄黄有血膏原野，冥漠无知怨昊天！

我比苌枝漫猗傩，寒暑如邮日如火。久拚斯世混伧荒，岂与外人为蜾蠃！

却叹樗材寿此身，千秋万古一微尘。未来衰老病死苦，先是支离臃肿人。

人生末路竟如此，不作龙头作狗尾。纵教扬子传「太玄」，已似马公成腐史！
清明日醉普光阁上
赵善括（宋代）

东郊绿暗已红稀，指准酴醿待我归。
细叶急随流水去，片心常望白云飞。
半规残日穿林薄，一带遥册抹黛微。
起舞高歌共春酌，凭栏无语欲忘机。
粟园歌遗王肖阳
张子翼（明代）

去矣归日摈空谷，带月荷锄忙种粟。荔阴宛宛牛力牷，春雨濛濛土膏沃。

芒鞋箬笠为谁忙，芳畦一一抽新绿。阴连苍翠建江滨，也向蓝田种美玉。

君于世藉本通儒，十五年前荐贤书。相如献赋拟金马，曼倩待诏入公车。

谁谓璠溪还未遇，出匣干将长淬砺。清宵课子惯然藜，晓日呼童多树艺。

陇上秋来遍地黄，沐雨栉风何太忙。苏君谩道无负郭，孔明始信有南阳。

古来王业重衣食，有田阳羡岂易得。尔时乘屋急桑麻，异日临轩陈稼穑。

我亦张堪是后身，平生意气落风尘。柴桑寄傲惟山海，锦里全收祇葛巾。

九日风高云出岫，江花江草簇如绣。一登一眺也含情，千壑千峰争献秀。

世谊悠悠独向君，看星按剑讵堪论。忘形苦思须双局，击鼓催花共一尊。

百斛丁宁已贯朽，会看东荣须造酒。馈我从事有青州，莫作先生一乌有。
徯诸同年和章久之无耗再用前韵
黄公度（宋代）

劳君携酒出郊坰，强缉巴词醉墨轻。我辈讵能捐习气，伊人底事寡诗情。

漫令抆目朝朝望，无复挥毫字字清。冷淡生涯殊不恶，想应著意讳穷名。
王虞部惠佳篇叙述昔与湘潭亡弟游从仍以亡弟旧诗见示
曾巩（宋代）

薄宦红尘常拂面，早衰黄发已盈颠。棣华零落曾谁语？鸿羽萧条祇自怜。

已矣空闻怀旧赋，泫然犹获济江篇。殷勤慰我如君少，更悟之他友最贤。
灉湖山寺
张说（唐代）

楚老游山寺，提携观画壁。扬袂指辟支，睩眄相斗阋。

险哉透撞儿，千金赌一掷。成败身自受，傍人那叹息。
和颜长官百咏·渔父
朱继芳（宋代）

秋声只在树中间，极浦斜阳更有山。
卷却丝纶呼酒盏，鸥边聊得此身闲。
初到延平会四邑宰 其一
陈宓（宋代）

经岁旱荒仍疾疠，字民职业合何如。去年欠负都蠲了，好把新租议减除。
山村
弘历（清代）

山村历巡农，筑场纳稼早。问雨夏曾沾，稍救青苗槁。

所以秋成况，较迤南颇好。额庆为茅檐，庶得二釜饱。

共喜室家完，且免租赋扰。括田亦奚为，藏富原有道。
又会宿猿洞
程师孟（宋代）

永感无心恋搢绅，十年不起卧龙身。一朝黄纸除书下，八郡衣冠尽望尘。
复次前韵述怀寄前人二首 其一
叶颙（元代）

匕尺长躯卧老槎，白云飞处是吾家。虚窗竹影侵琴榻，石鼎茶香袭帽纱。

北阙无书难献策，东门有地易栽瓜。秋风半世空山梦，惊醒池塘月夜蛙。
除夕与家人饮
梅尧臣（宋代）

莫嫌寒漏尽，春色来应早。
风开玉砌梅，薰歇金炉草。
稚齿喜成人，白头嗟更老。
年华个里催，清镜宁长好。
紫极宫上元斋次呈诸道流
李郢（唐代）

碧简朝天章奏频，清宫仿佛降灵真。五龙金角向星斗，

三洞玉音愁鬼神。风拂乱灯山磬□，露沾仙杏石坛春。

明朝醮罢羽客散，尘土满城空世人。
赠马督府
顾璘（明代）

将军美白皙，朗然玉山行。胸填六韬书，胆气森纵横。

往年镇幽朔，军令肃且明。弯弧插白羽，破的矜骁腾。

设伏杀强虏，开边广屯营。犬羊悉败北，咋指逃榛荆。

太行竟为险，巀嶪亘长城。千秋屏翰地，再见李乐生。

时平纳虎竹，袖手居留京。读书不出户，缓带含馀情。

调笑射杨叶，猿猱屡号惊。云间鹙鸧羽，往往落虚抨。

把酒登凤台，北望烟云平。醉拔龙剑舞，绣涩鬼血青。

颇闻燕赵士，踊跃思雄名。朅来拜新诏，起握南府兵。

骅骝试按辔，无乃枉其能。近者居延塞，烽火剧流星。

天子日侧席，筹策劳公卿。君今谒丹陛，嵩呼致忠诚。

何不请长组，奋臂抗先旌。蛇矛耀白雪，直捣单于庭。

丈夫贵许国，退逊非豪英。子仪伏回纥，充国制先零。

岂必待擐甲，折冲由先声。畸人卧山谷，十载怀相倾。

簪盍虽云乐，所希王国宁。
贺新郎（再和前韵）
刘克庄（宋代）

梦断钧天宴。怪人间、曲吹别调，局翻新面。不是先生喑哑了，怕杀乌台旧案。但掩耳、蝉嘶禽啭。老去把茅依地主，有瓦盆盛酒荷包饭。停造请，免朝见。

少狂误发功名愿。苦贪他、生前死后，美官佳传。白发归来还自笑，管辖希夷古观。看一道、冰衔堪羡。妃子将军瞋未已，问匡山、何似金銮殿。休更待，杜鹃劝。
初冬杂咏
陆游（宋代）

俗缘已断宁容续，幽事虽多不厌增。
折简迎医看病鹿，舂粳炊饭供游僧。
怀归呈林锦峰使君 其三
区次颜（明代）

山风腓卉木，瘴雨肃重阴。北阙孤臣泪，中原万里心。

放歌惭白雪，买赋少黄金。客舍悠悠恨，谁堪午夜砧。
和龚翠岩雨中述怀韵
陈深（宋代）

风流翰墨传千古，议论文章自一家。静爱云林披白苧，懒趋阊阖草黄麻。

江山故国闲停棹，风雨僧窗自瀹茶。甚欲从翁俱隐去，云深何处问桃花。
幽居
华岳（宋代）

莫问门无长者车，只图深巷乐樵渔。
一园黄落食无限，万壑碧蓑衣有余。
雁足北来归讯杳，马蹄南去故人疏。
东风看整朝天旆，多少功名在故庐。
秋怀十首 其四
朱松（宋代）

月林疏愈明，露草净可拭。飞飞萤递照，轧轧虫自织。

移灯检书读，千载如经夕。微言契夙心，妙解失陈迹。

文章事雕琢，回视真儿剧。世无扬子云，此理谁见直。
鲜于子骏用鲁直见寄韵因以为谢
李之仪（宋代）

云间彼上人，处污能见垢。咄咄向风雅，入国知温厚。

别来仰高山，霜风刮衰颜。新诗解人颐，调古不可攀。

练练瑚琏姿，森森栋梁气。愿学固有归，黯然由此起。

世味淡于蜡，孤怀冷如冰。十年问归路，歌舞怀西陵。

岁晏感飘蓬，老去委瓠落。岂无杖头钱，斗酒不问浊。

尚平累愈重，欲去亦良难。安得厕木雁，才与不才间。

遇君本有地，怅我将焉宅。引领溯家山，一望几千尺。

何须惊堕叶，会当鉴攘鸡。风来北窗下，此况谁为知。
晓发松江
陶宗仪（明代）

客里东风促去程，沙棠舟小布帆轻。冲人鸥鸟双双起，近水桃花树树明。

故喜吴淞堪寄食，不愁江汉尚屯兵。经纶事业成虚掷，一寸葵心向日倾。
送赵介之赴舂陵十首
彭龟年（宋代）

嫣然亭上雨，鉴止池边月。
人隔九疑山，何以慰愁绝。
定情曲（春愁）
贺铸（宋代）

沈水浓熏，梅粉淡妆，露华鲜映春晓。浅颦轻笑。真物外，一种闲花风调。可待合欢翠被，不见忘忧芳草。拥膝浑忘羞，回身就郎抱。两点灵犀心颠倒。

念乐事稀逢，归期须早。五云闻道。星桥畔、油壁车迎苏小。引领西陵自远，摧手东山偕老。殷勤制、双凤新声，定情永为好。
和范景仁王景彝殿中杂题三十八首并次韵其三
梅尧臣（宋代）

明月已生城上头，小星光灭大星流。
来朝放牓出宫去，何处残花转入沟。
梓庭为徐生作
李东阳（明代）

南国足乔木，北山多俯枝。高堂伟华观，之子美风仪。

弱岁抱奇植，磊落非众姿。山川毓灵秀，雾雨含春滋。

龙盘势屈郁，凤宿羽逶迤。中有锦绣文，外有正直规。

孤根信寡匹，大匠乃良师。物生固有地，材用亦有时。

愿子自爱惜，少壮以为期。
郑吏部设川馔招客戏成长言呈诸丈
王洋（宋代）

茫茫四海天宇高，九州列贡分地毛。
江黄之区橘柚国，细腰宫衣无吴庖。
□□不得供刀匕，况走川珍自岷水。
郑翁幻戏不作难，缩地分甘五千里。
老人种苡姜满畦，买姜留钱人不知。
丁宁使者市蜀锦，恍惚异味来如期。
乃知此事古亦有，郑老此戏诚瑰奇。
捣珍{碟石换月}脔投世鼎，缭肝末肺分全牺。
南方摇落青未已，梅蕊垂垂照青泚。
雪消冰尽饱阳和，更待春风转沙尾。
浓华只说锦官城，匝地烧灯夜初起。
从翁已幸不赍粮，期向城都看药市。
句 其三
邢恕（宋代）

涢水带西城，城高敞郡亭。
钱塘怀古
陈完（明代）

边尘卷地北风号，泥马南来驻六桥。
汴水故宫空有月，海门沙溆寂无潮。
铜驼夜泣霜华冷，银雁秋飞王气销。
五国城头魂不返，伤心谁赋《楚辞》招。
铙歌鼓吹曲二十二首（有序） 朱鹭一章十一
黄佐（明代）

正德十有五年秋，宗室以宁歼于九江，归于豫章，就俘，
将告于甸人。
皇帝犹自将讨之，以将军泰为副游击，将军彬、阍人忠前
驱，所至无不电惊云骇者。
七萃之士，靡不怀归臣佐。
谨撰《铙歌》，冀有闻焉。
朱鹭，姚以般，从以孔。
盖车班班，北至榆林，南逾淮之水。
驾之日千里，鹭飞得飞止。
茄下游鱼?其尾。
皇帝饮酒恺乐，寿无极。
采桑子
谢逸（宋代）

冷猿寒雁淮山远，风袅青帘。飞雪廉纤。莫道空中是撒盐。

到时乳鹊喧梧影，晓卷疏帘。彩服巡檐。索共梅花笑语添。
罥马索 晓起渡河向兰山进发用竹垞韵
杨抡（清代）

正堪怜，宿露沙餐不教住。飘绵舞絮。有愁都上眉峰聚。

东蒙近接，岱云高耸，倚马挥毫同谁赋。听渡头、淌水声喧，远系孤舟没篙橹。

羁旅。山程迢递，故人千里，就里相思向谁语。欲写蛮笺驰寄，征鸿遥隔吴江雨。

三杯白堕，一枕黄粱梦后，原知般般苦。算别来、几多离恨，换得新添断肠句。
杂题
陆游（宋代）

年华偃蹇留不住，鬓雪纵横耘更多。
乐天不生梦得死，恨无人续竹枝歌。
江
王安石（宋代）

灵源开辟有，赢缩但相随。
逆折山能碍，奔流海与期。
泥沙拆蚌蛤，云南暗蛟螭。
欲问深何许，冯夷秖自知。
悲铜驼
胡奎（元代）

悲铜驼，洛阳桃李春风多。千乘万骑陌上过，流光衮衮东逝波。

铜盘露冷铜仙去，忍见铜驼埋棘处。
思三友行
丘逢甲（清代）

梅江东行受众水，将以入海为韩江。群山挟之并东走，谁为杰出吾能详。

中惟三杰寔吾友，阴那、铜鼓与凤凰。我溯韩江行，凤凰日日随舟翔，云烟万古长青苍。

凤凰朝来不可见，阴那五峰忽当面。分治江南江北上下游，采地各连数州县。

阴那近与铜鼓连，梅江宛宛山后复山前。行人但见凤凰纵拔、阴那横列并拂天，安知铜鼓之势尤高骞。

梅江去海五百里，海上已见铜鼓山，凤凰之旁一突远出微云间。

自海入江行十日，此山忽隐忽现常飘然，乃与凤凰、阴那交为缘。

凤凰如猛将，当关森严立甲仗；阴那如才相，高掌远蹠抱雄想。

独有铜鼓如剑仙，变化无方不可状。平生爱山如爱友，况此三友怪杰世希有？

我行梅、韩二江间，相对欣然辄呼酒。嗟尔沉沦岭外真数奇，匪我为友将安归！

我方潦倒不适时，安能使尔之名天下知？乃复年年与尔常相离，秋风千里怀人夜，江海冥冥绕梦思。
秋思七言八首
方回（元代）

早遇鹤山先生子，晚登和义郡王门。
静翁道翁两知己，恸哭新坟接旧坟。
送刘散员赋得陈思王诗明月照高楼
杨浚（唐代）

高楼一何绮，素月复流明。重轩望不极，馀晖揽讵盈。

镜华当牖照，钩影隔帘生。逆愁异尊酒，对此难为情。
初春遣兴三首始於志退休而终於惓惓许国之忠
陆游（宋代）

烂熟思来怕热官，退飞心地喜轻安。
舍鱼正可取熊掌，食肉何须知马肝。
放眼柳梢初暗动，褪花梅子已微酸。
典衣剩作江头醉，莫谓天涯苦鲜欢。
饭後登东山
陆游（宋代）

饭已茶未成，褰裳步山径。
虽云筋力衰，挂杖犹济胜。
天高楼塔筋，霜落沟港净。
岂惟野实丹，已觉林笋迸，井桐亦强项，叶脱枝愈劲。
啼鸟久不去，将无助幽兴？盘纡穿翠谷，欹仄下危磴。
所嗟无客来，谁与持尘柄！
红楼院应制（一作僧广宣诗）
沈佺期（唐代）

红楼疑见白毫光，寺逼宸居福盛唐。支遁爱山情谩切，

昙摩泛海路空长。经声夜息闻天语，炉气晨飘接御香。

谁谓此中难可到，自怜深院得徊翔。
弃妾行
姚燮（清代）

大树一夕崩，栖鸟四城窜。眼中露草飞野燐，犹道明星画楼烂。

画楼深深妾所栖，花静不闻乌夜啼。但闻管声忽高弦忽低，东风摇烛生红漪。

弦繁管急乐莫乐，哀笳一声吹梦落。梦醒不见桃花红，主人没入千军中。

主人不知西，妾行安知东？主人不为风，妾去安为鸿？

头上金钗两头断，主人命薄妾命短。
眉妩 新月，用宋王碧山韵
李佩金（清代）

乍黄昏庭院，骤雨初过，银浦暮云暝。撩起闲情绪，开帘拜，一弯斜过虚径。

曲阑倚稳。逗眉痕、如许离恨。颦双蛾、悄向花间立，夜凉怯衣冷。

怎奈愁心难问。又无端照我，憔悴鸾镜。骨压丝儿瘦，带围减、怕消三五圆景。

碧天路永。盼那时、盈满重正。此际黯消疑，扶上秋千墙影。
缺题
刘芳节（明代）

旧事凄凉不可听，含红怨绿影亭亭。
琴声断续愁兼恨，杯酒留连醉复醒。
新睡起来思旧梦，夜香烧罢掩重扃。
绿窗璧月移花影，银烛秋光冷画屏。
去州三宿八公山宛然在望
宋祁（宋代）

山长如不去，三宿趁行舟。
未必缘人意，祗能搅客愁。
倦程方浩荡，回首更夷犹。
独有相思恨，因之东北流。
长安县厅
李洞（唐代）

主人寂寞客屯邅，愁绝终南满案前。

乞取中庭藤五尺，为君高劚扣青天。
山中寄友人
姚合（唐代）

路岐何渺邈，在客易蹉跎。却是去家远，因循住日多。

几看春草绿，又见塞鸿过。未有进身处，忍教抛薜萝。
秦门。胡亥
周昙（唐代）

鹿马何难辨是非，宁劳卜筮问安危。

权臣为乱多如此，亡国时君不自知。
送人入金华（一作赠别东阳客）
严维（唐代）

明月双溪水，清风八咏楼。昔年为客处，今日送君游。
以杜少陵文章憎命达之句析而为韵赋此 其四
高逊志（明代）

荆璞不善藏，轻售与时竞。虽无泣玉耻，弃捐掩光莹。

伊余昧先几，妄往成蹭蹬。贪得违素心，徇名忘积行。

通籍曾几时，三年绝朝请。久暌徒侣欢，转失乡党敬。

剥丧匪偶然，且委时与命。
次韵周子直四首
张嵲（宋代）

寰宇安危异，乾坤岁序同。
投身云峤碧，落胆战尘红。
晋马成南渡，宗周入国风。
操戈谁卫社，群盗正争雄。
送丁卿季吏部赴召
杨万里（宋代）

吾州史君五十年，不曾召节来日边。
老夫送日作太守，不曾送日上九天。
玉皇去年选丁宽，遣求螺浦苏茕鱞。
玉皇今年唤渠还，州民遮道不得前。
文儒佳政万口傅，近世能吏了不关。
道渠岂弟父母然，凛如冰霜照日寒。
道渠明断神一般，秋毫不扰田里安。
一州天下孰後先，要渠笔橐侍甘泉。
尚书履声再接连，更进一步百尺竿。
紫枢黄合半武间，梅花满枝雪满山。
雪花能舞梅能言，满饯史君金玉般。
梢云（一作曹松）
罗让（唐代）

殊质资灵贶，凌空发瑞云。梢梢含树彩，郁郁动霞文。

不比因风起，全非触石分。叶光闲泛滟，枝杪静氛氲。

隐见心无宰，裴回庆自君。翻飞如可托，长愿在横汾。
山中有所思
王喦（清代）

零零夜雨渍愁根，触物伤离好断魂。

莫怪杜鹃飞去尽，紫微花里有啼猿。
兴陵
易训（明代）

白云漠漠覆层峦，独上荒陵掩泪看。抔土未乾人盗去，寝园无主火烧残。

回肠暗应猿声断，落日愁添垄色寒。惆怅西郊寒食节，春风谁与荐芳兰。
瀛州夜宴图
郑真（明代）

十八学士登瀛仙，衣冠济济开樽筵。银烛高烧照长夜，金炉香樽沈檀烟。

社稷元勋属房杜，忠孝百年论肺腑。乾坤醉里暗经纶，盛世风云际真主。

玉京天上非人间，瀛洲可望不可攀。河汉秋高月华满，清风杂沓鸣瑶环。

龙凤雄姿天日表，策府宏开朝觐早。宴娱不敢负君恩，周诗正儗歌天保。
满庭芳 赠王知玄
马钰（金朝）

儿孙枷＊，妻妾干戈。惺惺灵利邪魔。蜗角蝇头名利，宠辱惊多。邪思上床鞋履，到来朝、事节如何。遮性命，奈一宵难保，争个甚麽。好伴同侗马钰，松峰下逍遥，醉舞狂歌。膝上琴弹碧玉，调格冲和。炉中养成大药，现胎仙、舞袖婆娑。恁时节，礼风仙，同上大罗。
送柳郎中（一作柳侍御，一作李侍郎）裴起居
武元衡（唐代）

沱江水绿波，喧鸟去乔柯。南浦别离处，东风兰杜多。

长亭春婉娩，层汉路蹉跎。会有归朝日，班超奈老何。
次程伯禹尚书见寄韵
曾几（宋代）

往年书到西风凉，病夫随牒天一方。
今年书到玉溪上，暧空白露为清霜。
人生俯仰成陈迹，只有一丘如宿昔。
故乡杰阁公饱山，野寺幽轩我横碧。
石交晓月长庚星，势交飞絮水上萍。
往时玉溪二三老，死生贵贱论交情。
归来访旧其谁羡，程公笔力犹强健。
郑公霜鬓未成丝，挂冠不受儿曹劝。
公于道德犹耕猎，所得不随天下裂。
胸中具眼世莫知，笔端有口公能说。
豹文未省一斑窥，戏逐群儿日课诗。
诗病无人与商略，湔肠浣胃付神医。
相和歌辞。杂怨三首
孟郊（唐代）

夭桃花清晨，游女红粉新。夭桃花薄暮，游女红粉故。

树有百年花，人无一定颜。花送人老尽，人悲花自闲。

贫女镜不明，寒花日少容。暗蛩有虚织，短线无长缝。

浪水不可照，狂夫不可从。浪水多散影，狂夫多异踪。

持此一生薄，空成百恨浓。

忆人莫至悲，至悲空自衰。寄人莫翦衣，翦衣未必归。

朝为双蒂花，暮为四散飞。花落却绕树，游子不顾期。
句
徐似道（宋代）

一带拒霜三十里，又催箫鼓作秋声。
家园散策二绝 其一
张侃（宋代）

山容娟丽青无尽，心地宽閒乐有涯。春讯不应梅占断，风流犹有海棠花。
客南塘作二首 其一
陈高（元代）

春来日日起西风，吹送浮云过海东。花落名园荒草满，燕归华海故巢空。

陶潜解印閒居久，王粲登楼作赋工。旧日交游多白首，时时相见慰途穷。
岁穷
陆游（宋代）

困厄身如寄，推迁岁忽穷。
百年均昨梦，万古一飞鸿。
夜瓮鸣春酒，晨畦撷晚菘。
属餍童子笑，便腹负吾翁。
端州杂咏二首 其一 南山晓翠
梁敏（明代）

秀拥春华丽晓晴，巍峨气势截苍冥。石梳苔发堆螺鬓，露渍蓝膏湿玉屏。

涧谷长留烟草色，松筠犹是岁寒青。天然一带真图画，观览无烦出户庭。
夏日蒲津寺居二首
薛能（唐代）

日日闲车马，谁来访此身。一门兼鹤静，四院与僧邻。

雨室墙穿溜，风窗笔染尘。空馀气长在，天子用平人。

故国有如梦，省来长远游。清晨起闲院，疏雨似深秋。

宿寝书棱叠，行吟杖迹稠。天晴岂能出，春暖未更裘。
效孟浩然体寄呈邦宪明府
吴颐（宋代）

缪致栖鸾叹，频烦荐鹗书。
未能抛斗米，岂不爱吾庐。
与世多乖迕，论才信阔疏。
故人应笑我，早晚遂归欤。
舟中大热夜半起坐因作是诗寄诸友
彭汝砺（宋代）

星辰与天旋，河汉入地流。其行虽不同，昼夜不自休。

彼能致其诚，岂不至诚犹。如何尔为士，乃不彊厥脩。

功不偿其食，不如马与牛。金朱岂不宠，顾视祇可羞。

谁谓古之人，乃无一可忧。何以图厥终，尚惟友之求。
鍾离真人赞
陆游（宋代）

五季之乱，方酣於兵。
叱嗟风云，卓乎人英。
功雖不成，气则莫奪。
煌煌金丹，粃糠陶葛。
戏题钱守宋汉杰泉岩古刹
程俱（宋代）

广文斗酒邀同襟，胸中嵩衡郁千寻。醉来盘礴吐幽怪，惨澹崖谷森相临。

向来三绝信珠璧，肯用抵鹊荆山岑。诗中有画画中句，两峰高并蓝田阴。

祇应摩诘可方驾，老向海角嗟英沉。何人左手作右字，题此古刹藏烟林。

不知眼力尚能尔，叠嶂巃嵷穷幽深。使君家世旧湖海，戏假尺素资讴吟。

更登日观望八极，中有山水无穷音。
寄云门僧若邪溪兼题其松风阁二首 其二
张翥（元代）

阁外老松子，萧萧虚籁生。定从何处起，宁有不平鸣。

我耳固师耳，风声是树声。他时叩禅寂，衲破睡天明。
奉贡殿山亭奉诏观橙
胡宿（宋代）

弄色金橙熟，朝元玉轪襄。宝奁登美实，斋跸驻清光。

高叶参云登，繁苞压树黄。鲜明当早旭，采摘有新霜。

原庙已云荐，大家犹未尝。分颁颜在咫，捧拜手盈香。

凡果深何幸，孤根远见将。五行含戊己，二水出潇湘。

来植清琳馆，叨升白璧堂。更依仙掌侧，日夕近芬芳。
梦游秦宫（一作题宫门）
沈亚之（唐代）

君王多感放东归，从此秦宫不复期。

春景似伤秦丧主，落花如雨泪胭脂。
过延陵道
马世奇（明代）

道出延陵一水遥，追寻遗迹问先朝。
青山如旧人何在，故国虽残德未消。
柳掩吴宫门寂寂，雨迷驿路草萧萧。
最怜季子家声远，古庙松杉半已凋。
菊
罗隐（唐代）

篱落岁云暮，数枝聊自芳。
雪裁纤蕊密，金拆小苞香。
千载白衣酒，一生青女霜。
春丛莫轻薄，彼此有行藏。
采桑子·谁将一点凄凉意
晏几道（宋代）

谁将一点凄凉意，
送入低眉。
画箔闲垂，
多是今宵得睡迟。
夜痕记尽窗间月，
曾误心期。
准拟相思，
还是窗间记月时。
听宝月上人弹桃源春晓
刘才邵（宋代）

桃源晓色春茫茫，花气扑人和露香。翠波溶溶泛晴阳，琼楼半露非烟长。

霓旌鸾佩杂花光，花光深处开琳房。金鲸夭矫写霞浆，云璈清响何琅琅。

绿云不动山苍苍，酒阑月影侵回廊。千年过眼直寻常，蓬莱清浅海上桑。

道人妙手能逢场，朱弦写出水云乡。坐令远意入八荒，泠然风驭随云翔。

仙人迎笑从西厢，颇怪别来尘世忙。飞霞仙衣云锦裳，朝真相与高颉颃。

却笑退之情未忘，生愁冰炭置我肠。
惜红衣（赠伎双波）
张炎（宋代）

两剪秋痕，平分水影，炯然冰洁。未识新愁，眉心倩人贴。无端醉里，通一笑、柔花盈睫。痴绝。不解送情，倚银屏斜瞥。

长歌短舞，换羽移宫，飘飘步回雪。扶娇倚扇，欲把艳怀说。□□杜郎重到，只虑空江桃叶。但数峰犹在，如傍那家风月。
水边柳影
刘诜（元代）

江南残腊冰雪消，人家垂杨如灞桥。窥春娇眼寒未动，仿佛已学东风腰。

东家女儿重岁月，心逐时物先妖娆。此时欲寄未可折，直待二月黄金条。
与谢素庵酌酒
郑文康（明代）

廿年易过似流星，对酒怜君已暮龄。旧事凄凉半陈迹，一场春梦不堪听。
外舅挽词二首 其一
范成大（宋代）

植德千章茂，硎材百鍊刚。事功才止此，物理故难量。

雁序云天远，兰阶雨露芳。公无憾身后，人自惜堂堂。
读东坡儋耳新诗
周紫芝（宋代）

先生流落久居夷，属国前身事巳非。万里岷峨空入梦，七年海巳不思归。

桄榔叶暗蛮村雨，荔子红垂瘴岭扉。政坐诗穷关底事，云鹏谁道总卑飞。
水调歌头·每怀天下士
吴潜（宋代）

每怀天下士，要与共艰危。谁知暗里摸索，得此世间奇。却笑当年坡老，过眼翻迷五色，遇合古难之。访我鸳湖上，真足慰心期。醉谈兵，愁论世，夜阑时。自怜磊块，近来鬓底两三丝。目送云帆西去，肠断风尘北起，老泪欲垂垂。骐骥思长坂，好鸟择高枝。
题衡阳泗州寺
张抃（唐代）

一水悠悠百粤通，片帆无奈信秋风。
几层峡浪寒舂月，尽日江天雨打篷。
漂泊渐摇青草外，乡关谁念雪园东。
未知今夜依何处，一点渔灯出苇丛。
初除西掖士华兄以诗贺喜次韵为谢
周麟之（宋代）

向来归卧白云边，忽拜君王诏墨鲜。
谁借羽翰超弱水，又随簪橐过甘泉。
酒同今夕兄酬弟，诗比当年圣得贤。
润色正须燕许手，小儒那有笔如椽。
长安元夕
王禹声（明代）

献岁青阳开绀宇，长安乐事那堪数。夜夜和风拂画堂，朝朝淑气临朱户。

辛盘綵胜竞相遗，倏忽流光到三五。寻常三五对婵娟，此夕清晖倍可怜。

皎皎冰轮镫共灿，亭亭火树月同悬。七宝莲花花吐燄，五枝青玉玉生烟。

恍疑鲛室来燕市，别有繁星丽半天。是时车马纷相属，是时箫鼓声相续。

银桥高起盖侯家，铁锁光连韦氏曲。骠骑门前鳖驾山，平阳主第龙衔烛。

红云紫雾映楼台，𩸱合金铺彻夜开。共看宝月明于昼，共赏华镫去复回。

佳人队队歌金缕，公子翩翩醉绿醅。绿醅金缕欢无极，忽听城头起长笛。

梅花吹落数声中，行过西园又南陌。谁家年少羽林郎，金鞍玉勒紫丝缰。

天街看罢鱼龙戏，挟斜还入斗鸡场。瞥见香车拥珠翠，游遍画桥一十二。

人问镫火渐阑珊，还从太乙祠前去。参横斗转玉绳低，游子归来路欲迷。

罗绮馀香满大堤，踏歌连袂相扶携。为怜帝里风光好，肯惜良宵醉似泥。
大年三月书来许访敝庐继闻阻雨已归近闻复有
刘子翚（宋代）

画沙笔妙言犹在，折角巾欹兴已穷。
不见此豪春色晚，至今遗恨雨声中。
词华端是补天手，谑浪故存高世风。
闻欲寻盟石峰下，人生能费几枝筇。
赵先生王屋杖
张方平（宋代）

待月移肩倚，听琴向膝横。溪桥经雨滑，山屐入云轻。

击水乖龙起，书空老魅惊。夜归闻石响，鹤舞远来迎。
读卓人孝廉「逐疫行」，走笔率成绝句 其二
林占梅（清代）

鼓吹声高独喜闻，朝朝挖眼复抽筋。最伤炮烙过钳网，入瓮何时请此君。
五云桥
陆游（宋代）

若耶北与镜湖通，缥缈飞桥跨半空。
陵谷双迁谁复识？我来徙倚暮烟中。
题槿花
戎昱（唐代）

自用金钱买槿栽，二年方始得花开。

鲜红未许佳人见，蝴蝶争知早到来。
赠别家兄履约会试 其三
王宠（明代）

徒旅各风气，语笑若为亲。道出齐鲁郊，相逢燕赵人。

山川日非齐，城郭屡经新。驱车太行麓，饮马浊河津。

日暮黄云合，谁当诉苦辛。
句
刘吉（宋代）

一箭不中鹄，五湖归钓鱼。
寓公坊
刘过（宋代）

秋风渐渐正吹凉，似报归期未欲忙。
寻路竹间深入寺，泊船沙外远依庄。
小槽压酒珠红滴，新饭炊粳雪白香。
更听夜来思远浦，军声十万似钱塘。
拟移家入郡而旧庐皆非我有呈茧雪
谢元汴（明代）

昔也叹无家，常疑多是屋。今来絜室谋，迭更姓字孰。

忆我托居时，数辈共一族。耕呼四五人，倾卮必尽斛。

双屦户外至，披衣亦出肃。汎爱无远近，馀惠及六畜。

仰视白日光，俯采庭中菊。冷蕊孟郊诗，寒夜多手录。

伝伝里巷内，忘形宛枝鹿。饥驱我出门，载笔事干禄。

嵚奇登一第，勉慰慈氏鞠。谓可斗升计，冰霜贞水菽。

何期大命徂，运数遘百六。鱼书与狐鸣，倏走龙蛇陆。

皇居犹不保，焉能恤蘧宿。敛翮云水栖，萧然倚深竹。

母曰能如是，与子返初服。饥食原田穗，渴饮碧涧澓。

翱翔颇自由，如彼空中■。优悠十载余，于世但碌碌。

忽闻太守来，弹冠出新沐。典则俨先民，高明耀薖轴。

时或示文字，挹之清风穆。古人怀远游，矧于躬得淑。

赧赤询邻里，尚有旧门塾。右作金吾居，左作庐江筑。

金吾驺从赫，雕弓插绣菔。庐江美言笑，戈矛藏阴䛢。

寄谢楮冠子，为计良未熟。吾等皆蝉翳，气势变寒燠。

鹊巢鸠居之，国风胡不读。吁嗟天地大，微躯果踖踧。

翘首瞻太行，十上九声矗。遥指齐州小，蠕蠕蠢车毂。

虎豹步中材，凡物皆慑伏。翩乎梁间燕，颉颃上下逐。

大海涌波涛，天吴怒闪煜。鲔鲦非不娱，羊裔类鸥鹜。
二十日往九峰 其一
韩淲（宋代）

九峰庵上懒翁泉，凿井已经三十年。犹记翁来自扶杖，草根拨剔见涓涓。
寄久要黎汝贤致政大尹二首 其一
苏葵（明代）

不种桃花种菊花，渊明衣钵不曾差。读书教子得真趣，衒玉看曾痴到家。

禾役万丘迎雨合，橘奴千树带烟斜。苍髯折尽时相忆，逸处多应鬓未华。
吴山十六景 其十五 莫釐缥缈
弘历（清代）

洞庭相望分东西，西则缥缈东莫釐。两峰㠑峞连云水，是一是二谁然疑。

渔舟贾舶浮浦溆，月天琳宇栖嵚崎。眼前劳逸不可齐，谁欲齐者问画师。
自古无长生劝姚合酒（一本作劝杨勉酒）
刘叉（唐代）

奉子一杯酒，为子照颜色。但愿腮上红，莫管颏下白。

自古无长生，生者何戚戚。登山勿厌高，四望都无极。

丘陇逐日多，天地为我窄。只见李耳书，对之空脉脉。

何曾见天上，著得刘安宅。若问长生人，昭昭孔丘籍。
塞上曲五首 其五
梅文明（清代）

圣代征无敌，绥藩偶用兵。貔貅穹野宿，雕鹗阵云平。

上将靴藏匕，名胡颈絷缨。生还军气乐，羌笛玉关清。
塞外月夜寄荆南熊侍御
武元衡（唐代）

南依刘表北刘琨，征战年年箫鼓喧。

云雨一乖千万里，长城秋月洞庭猿。
孤山
林景熙（宋代）

回首咸平梦，清风自满湖。
乾坤一士隐，身世此山孤。
鹤去空秋影，梅开尚旧株。
耳孙今白发，持酒酹寒芜。
冬日卫枢至
林逋（宋代）

冷话复长吟，俱非俗者心。
宁斋留并宿，几度梦相寻。
鸟乱槐枝折，烟微雪气侵。
如何急前去，赢马万山深。
临江仙（绍兴庚申，老妻生日。幼女灵照生于是岁。女子亦有弄璋之喜）
向子諲（宋代）

新月低垂帘额，小梅半出檐牙。高堂开燕静无哗。麟孙凤女，学语正咿哑。

宝鼎剩熏沈水，琼彝烂醉流霞。芗林同老此生涯。一川风露，总道是仙家。
题沈令双桂堂
薛瑄（明代）

小山人去岁悠哉，移得芳丛夹户栽。绿荫共随檐影落，清香时户綵衣来。

年深应有连枝瑞，老大宁非耸壑材。总赖高堂培养力，秋风还有几花开。
送索都事调浙东佥宪
丁复（元代）

老客浙东民，喜闻浙东使。浙东山海区，七郡疏星置。

石田垦硗确，积叠登栈庋。编屋困贫瘠，颇复崇礼义。

然松夜读书，卖薪给朝馈。妇女供蚕绩，租税庶用备。

衣裳太粗疏，颜色甚憔悴。淡食鬻溪泉，匏卜足滋味。

儿童知畏官，长老怕逢吏。养儿充门户，生女早捐弃。

辛苦力田农，不必了生事。县令无鲁恭，郡守非龚遂。

犁锄遭贱辱，刀笔致赢利。况从官卖盐，十室九空匮。

彊黠骋哗嚚，寡弱甘殽胾。噬啮罄遗骼，椎剥方纵恣。

每年八九月，傒我使者至。望望焦釜沃，往往烈火炽。

伏地靡号诉，仰天但悲喟。明公禀至仁，夙负经济志。

渊源邹鲁学，肺腑唐虞治。彤庭二三策，至言答天意。

琼林预高宴，玉堂资小试。股肱将迩延，耳目先远暨。

往年冠尧豸，江山发新丽。冰霜含春阳，妪煦畜凌厉。

渐阶绣斧持，仍专纪纲地。果然新诏下，趣整东南骑。

白发海濆生，喜语连梦寐。亦知吾父兄，迤及弟子类。

遂痊疮痍肤，顿伸湮郁气。排阍出幽闭，却枕起痿痹。

欢声召太和，福物下祥瑞。英才不徒生，生则必名世。

由来文儒用，岂但黼黻谓。匪幸一道私，四海悉渐被。

微羽慕灵凤，蹇足羡良骥。栖身市巷陋，揣分天壤异。

虽后门屏谒，自识廊庙器。新诗猥垂录，知己每怀愧。

芜辞莫殚陈，包荒尚无薙。
禅人写师真请赞
释慧远（宋代）

松形鹤骨底本僧，鬼妒人嫌我亦僧。
悬羊卖狗随进遣，栗棘金圈任跳吞。
忽然拶著东弗于逮，骑驴吃扑。
题惠山
蒋重珍（宋代）

妄虑散毛发，真源生齿牙。我闻甘露饭，即是惠山茶。

欲驻岁月晚，重游道路遐。更须烦稚子，再煮鼎中花。
残花
胡宿（宋代）

雨压残红一夜凋，晓来帘外正飘摇。数枝翠叶空相对，

万片香飘不可招。长乐梦回春寂寂，武陵人去水迢迢。

愁将玉笛传遗恨，苦被芳风透绮寮。
颂古塔祖胜二首
李石（宋代）

天津桥上弄猢狲，女子从来不出门。
却被罔明穿鼻孔，鬓边香撼玉梅魂。
赋得风动万年枝
弘历（清代）

琪树因风动，扬猗禁籞清。万年徵寿永，三秀应祥生。

散影花砖徵，延晖珠缀明。每从观作止，便以较阴晴。

爱睹鸾鶱态，徐闻凤啸声。奚称汉武帝，林苑独标名。
句
周邦彦（宋代）

人从生处乐，谁向死前休。
冬雷行
唐庚（宋代）

百虫蛰处安如家，阿香夜起推雷车。一时技痒不忍爬，撼动尺蠖掀龙蛇。

龙蛇尺蠖踞已久，亦欲奋迅舒顽麻。梦中一震忽惊跃，发破墐户排泥沙。

泥沙已出雷遽止，错愕欲去难藏遮。虫蛇狼狈莫知数，间有伏龙吁可嗟。
和别驾喜雨四绝
魏了翁（宋代）

尔游尔衍与天同，无处无时不感通。
芸鼓渐稀铃索静，茶烟摇颺晚香中。
九日石堂峪力疾登高适王兰谷遣使遗鲑菜江洲白衣遂复同之喜而有作
李锴（清代）

衰病经时成委顿，石堂九日强登临。青山老变穷秋色，霜树寒深不贰心。

已忍平居常索莫，每逢佳节转沈吟。长安满目亲知在，书札兰阳辱好音。
题作么山居十首 其九
释函可（明代）

日午尚高眠，问人雪霁未。沙弥九岁馀，不识人间事。
与温其对榻
刘子翚（宋代）

细雨南窗夜，青灯对榻眠，
升沈嗟汪宦，聚散忽流年。
失路谁推毂，他时看著鞭。
竹林须款集，君亦暂留连。
晓亭
史安叔（宋代）

知褐冲风立晓亭，无端物物搅诗情。
梅边正被寒山恼，又听松梢衮雪声。
读韩如
郑先朴（清代）

酒力如春风，入眼能生花。好书如故人，相对宜擎茶。

醉读昌黎如，万象莽无涯。宝鼎留古字，逼视惊聱牙。

清镜写物形，酷肖无舛差。有时恣恢奇，月黑鬼盈车。

有时出清新，日升天卷霞。大巧反若拙，夸目时尚奢。

傥有弦外音，千古惟一家。
寄樊口郑石谷
张埴（宋代）

春日曾交问，炎天不欲书。
变惭吾事谬，岂愿后人疏。
古有嗤章甫，今无购子虚。
极思樊口酒，共煮井头鱼。
露白蒹葭冷，江清潦水除。
年华已如此，又可膏吾车。
暮冬郊居怀李安
魏野（宋代）

草屋松篁杪，寒多市井閒。
严风生北户，爱日落南山。
下第人何处，林居鸟自还。
琴樽虽在侧，难以解愁颜。
府尹王宣徽席上作
邵雍（宋代）

留都三判主人翁，大第名园冠洛中。
又喜一年春入手，万花香照酒巵红。
宁宗朝享三十五首
真宗（宋代）

精粹象天，跻时升月。
再御兹兴，益致其洁。
齐容颙若，诚意洞防。
百礼允洽，率礼不越。
勉隐者
释智圆（宋代）

潺潺涧中水，不入贪夫耳。
茫茫陌上尘，不沾静者身。
静者贵寡欲，贪夫常患贫。
躁进陷邪佞，洁已废大伦。
况当文明时，草泽罗贤人。
行道尚中庸，蠖屈宜求伸。
水龙吟（癸丑江西持宪自寿）
李公昴（宋代）

唱恭初意如何，D479来五十三年矣。犁锄颇熟，时书粗解，簪绅聊耳。自信柴愚，真成汲戆，却无刘腻。向高秋初度，同时有菊，淡相对、风霜里。

最癖登山临水。又何心、蜗名蝇利。俗缘未了，强教肉食，何曾知味。无事微吟，会心微笑，逢场微醉。把日生、只恁安排，领取百十二岁。
燕山八景诗叠旧作韵 其五 蓟门烟树
弘历（清代）

十里轻杨烟霭浮，蓟门指点认荒邱。青帘贳酒于何少，黄土埋人即渐稠。

牵客未能留远别，听鹂谁解作清游。梵钟欲醒红尘梦，断续常飘云外楼。
怀从弟
吕本中（宋代）

折柳长亭今几年，一行作吏楚江边。音书顿逐归鸿断，消息时因过客传。

五岭风温吹瘴雨，九疑云湿卷愁烟。每吟春草池塘句，尚想诗成梦惠连。
待制赵公伯泳哀诗二首
刘克庄（宋代）

赵氏源流自副枢，至公清节亢门闾。
绪门犹接淳熙际，亲擢何惭庆历初。
班马定为廉吏传，韩欧无责谏臣书。
可怜衮斧忠邪学，仅向甘泉扈属车。
晦之江楼小饮辱诗怀寄谨答来贶因以奉招
强至（宋代）

遥知相忆处，相忆对秋江。
涉有波涛阔，飞无羽翼双。
端居君故里，薄宦我他乡。
交臂经时失，忧心曷日降。
此稀人迹到，惟听足音跫。
愿命朋游驾，来吟吏隐窗。
倦谈须掷麈，剧饮定空缸。
论契何如重，千钧不可扛。
浪淘沙慢 四月二十夜雨中
杨玉衔（清代）

峭寒里、魂苏露筱，甲勒烟蒻。灯檠余烬乍落。饧箫滞响又阁。

似见说、东风来势恶。算新燕、乖巧先觉。任坠红、西园厚成寸，閒墙碎苔啄。

依约。个人熨眉萼。看破碎、江南残春稿，粉黛都黯却。

更絮舞回飙，网坠纤络。蜂欺蝶虐。到晴明、空剩凄清铃索。

宵警须宽韩卢缚。阑干拍、禁喧斗雀。众香国、蒿莱参杜若。

再收拾、冷落林亭，护幔幕、何堪再悔今番错。
悲歌行
陆游（宋代）

士如天马龙为友，云梦胸中吞八九，秦皇殿上夺白璧，项羽帐中撞玉斗。
张纲本不问狐狸，董龙何足方鸡狗。
风埃蹭蹬不自振，宝剑床头作雷吼。
忆遇高皇识隆准，岂意孤臣空白首！即今埋骨丈五坟，骨会作尘心不朽。
胡不为长星万丈扫幽州？胡不如昔人图复九世雠？封侯庙食丈夫事，龊龊生死真吾羞！
张园梅花
林旭（清代）

张家园里数株梅，岁岁相逢总盛开。花上盈盈歌一阕，风前艳艳酒千杯。

方波照影知谁见，斜日攀条却独来。眼底风光浑不是，一回思念一回灰。
送韦侍御司议赴东都
武元衡（唐代）

洛京千里近，离绪亦纷纷。文宪芙蓉沼，元方羔雁群。

河关连巩树，嵩少接秦云。独有临风思，睽携不可闻。
提溪道中怀秦露坡年丈
李学一（明代）

附骥当年识少游，燕台别后几经秋。山城且喜萍踪合，斗宿俄惊剑气浮。

对酌黄花常佐酒，论交夜雨共登楼。何堪一别铜崖月，绿树青山障远眸。
挽十一伯奉议四首
黄公度（宋代）

丘壑性所乐，诗书老自娱。
谭惟听两部，贫不种千奴。
岁月柯间蚁，功名水上凫。
平生五车读，留得付诸孤。
道中即事八首 其五
洪刍（宋代）

春风岭上春风颠，杜鹃花下啼杜鹃。花开花落春事晚，归欤当及秋风前。
平都山二首
李流谦（宋代）

福地何萧爽，真祠自杳冥。
栋梁传曩昔，草木带仙灵。
雾市朝仍合，云扉夜不扃。
天风吹玉磬，应是诵黄庭。
句
晁说之（宋代）

烦君一日殷勤意，示我十年感遇诗。
句
雷庵正受（宋代）

千山同一月，万户尽皆春。
千江有水千江月，万里无云万里天。
酬王哦松八景
释居简（宋代）

横玉临江展碧纨，冯夷庭院水晶寒。天教两赋酬风雅，不谓人閒作画看。
和谹父分洞庭柑
王洋（宋代）

林屋仙丹色外妍，清泉香雾总堪怜。
不知自落人间后，三雨黄金真几钱。
咏史 其二
薛稻孙（清代）

熊馆谁争《谏猎书》，《豳风》罢进授时图。民心自怨崔成甫，天意终怜郑介夫。

构巧神仙愁出入，技精革木解歌呼。江南尔汝歌偏好，长劝君王醉玉壶。
偈颂一百三十六首
释惟一（宋代）

摩诃衍法，离四句绝百非。
香饭普熏。遍十方穷三际。
我此一众，总是诸方罗笼不住底。
闷书
李覯（宋代）

行行四月晦，絺綌未能裁。
天气疑我定，春寒恐再来。
袭衣从汗浃，交扇取风回。
野秀深成黑，炉薰冷作媒。
年高情已淡，俗薄意多猜。
李杜今何在，芳樽谁与开。
答田徵君
宋之问（唐代）

出游杳何处，迟回伊洛间。归寝忽成梦，宛在嵩丘山。
岁暮杂感十首
曾国藩（清代）

高嵋山下是侬家，岁岁年年斗物华。
老柏有情还忆我，天桃无语自开花。
几回南国思红豆，曾记西风院碧纱。
最是故园难忘处，待等亭畔路三叉。
恭挽皇清授赠中宪大夫常理斋老先生二首 其二
郭玉珩（元代）

凄风苦月透刀瘢，万里长征竟未还。但使淩烟名不朽，忠魂到处是家山。
次韵王止仲见寄并柬郡诸友
徐贲（元代）

少年不用悲秋蓬，致身岂但儒冠中。壮心非干要夸世，平生直欲图成功。

枉将空言恣幽讨，徒采众说相芟砻。全功独取辽城箭，大言谁信扶桑弓。

亦当杀虏白登道，宁复献赋甘泉宫。英雄不作等閒事，神仙自托浮游踪。

求名未解吐辨舌，养寿莫必生方瞳。微生自有造化系，皇舆已喜车书通。

按图孰能索神骏，抱璞未易逢良工。散材遭焚固无用，蟠根为器须先容。

以兹叹息委钝质，匪云隐逸矜高风。安时从此甘蘋藿，傲世讵敢厌韭葱。

衰荣来往培草木，得失互有怜鸡虫。庞公到老终食力，栾布贱时曾卖佣。

狂歌每增慷慨意，浊酒一洗芥蒂胸。学书未必醉乃圣，赋诗何待工为穷。

屡当求益怀故友，独恨作客来新丰。明珠羞与鱼目混，美玉亦藉山石攻。

仁山道学丽白日，少陵文采明秋虹。又知席师学清净，可贵衍衲脩真空。

药师老成饱兵学，安石俊健夸文雄。王家笔法到幼子，高君奇句欺三红。

相思宁问异远近，结交尚赖全始终。将来大器君辈是，嗟此乱世吾难逢。

明朝束书过湖去，放船鼓舵松陵东。
别西斋诸友
杨时（宋代）

浮云如积酥，凉飚劲弦疾。
溶溶渺天末，飘忽易相失。
悬弧四方渺，匏系非予匹。
平生结欢久，始愿胶投漆。
别离伤素怀，此身任萍迹。
寄天台王鍊师兼呈邑宰
张日损（宋代）

百里凄清古县城，阮郎陶令自相应。非无柳影含彭泽，别有花光胜武陵。

闲醉想同莎外石，冷吟知共夜深灯。红尘未得寻高兴，心过青山第几层。
赠防江卒六首 其六
刘克庄（宋代）

一炬曹瞒仅脱身，谢郎棋畔走苻秦。
年年拈起防江字，地下诸贤会笑人。
送卢处士归嵩山别业
刘禹锡（唐代）

世业嵩山隐，云深无四邻。药炉烧姹女，酒瓮贮贤人。

晚日华阴雾，秋风函谷尘。送君从此去，铃阁少谈宾。
问歌颦（雨中花令）
贺铸（宋代）

清滑京江人物秀。富美发、丰肌素手。宝子余妍，阿娇余韵，独步素娘后。

奈倦客襟怀先怯酒。问何意、歌颦易皱。弱柳飞绵，繁花结子，做弄伤春瘦。
满江红 廉野云左揆求赋南园
姚燧（元代）

面势林塘，紧横睫、觚棱如削。还更比、城南韦杜，去天盈握。

便有名园能甲乙，他山峛崺先尊岳。甚一花一石，总都将平泉学。

虽鬓发，流光觉。浑未厌，明来数。有庆云善谱，新声天乐。

正乐关弓鸿鹄至，可知弃屣麒麟阁。只北山逋客负尘缨，沧浪濯。
夫人閤春帖子 其三
胡宿（宋代）

酿酒渟神水，延年饮露华。八风朝圣日，三境住仙家。
【黄钟】醉花阴　走苏卿
宋方壶（元代）

雪浪银涛大江迥，举目玻璃万顷，天际水云平。浩浩澄澄，越感顷人孤另。
一叶片帆轻，直赶到金山不见影。
【喜迁莺】见楼台掩映，彻云霄金璧层层。那能，上方幽径，我则见宝殿
紫气生，真胜境。蓦闻顷幽香缥缈，则不见可喜娉婷。
【出队子】心中溪幸，意痴痴，愁转增。猛然见梵王宫得悟顷老禅僧，何处
也金斗郡无心苏小卿，空闪下临川县多情双县令。
【刮地风】我这里叉手躬身将礼数迎，请禅师细说叮咛。他道有一个女娉婷，
寺里闲踢蹬。他生顷袅袅婷婷，阁不住顷雨泪盈盈。愁凄凄有如痴挣，闷恹恹染
成疾病，蘸霜毫回廊下壁上题名。猛抬头恰定睛，正是俺可意多情，走龙蛇字体
儿堪人敬，他诉衷肠表志诚。
【四门子】他道，狠毒娘硬接了冯魁顷定，揣与我个恶罪名。当初实意儿守，
真心儿等，恰便似竹林寺有影不见形。实意儿守，真心儿等，他可便如何折证。
【古水仙子】他、他、他，觑绝罢两泪倾，便有那九江水如何洗得清？当初
指雁为羹，充饥画饼，道无情却有情。我、我、我，暗暗顷仔细评论，俏苏卿摔
碎粉面筝，村冯魁硬对菱花镜，则俺狠毒娘有甚前程！
【者刺古】占天边月共星，同坐同行。对神前说誓盟，言死言生。香焚在宝
鼎，酒斟在玉觥。越越顷人孤另，分开燕莺。
【神仗儿】唤梢公忙答应，休要意挣！谁敢道是半霎消停，直赶到豫章城！
【节节高】碧天云净，绿波风定。银蟾皎洁，猛然见俺多情薄幸。俺两个附
耳言，低声语，携手行，呀！下水船如何觅影？
【尾声】说与你个冯魁耐心听：俺两个喜孜孜俏语低声，你在那蓝桥下细寻
思谩谩等。
省中语
佚名（唐代）

后行祠屯，不博中行都门；中行礼部，不博前行驾库。
早自乌龙庙归
陆游（宋代）

残漏声中听曳铃，翩翩吹帽出郊垧。
雨余涧落双虹白，云合山余一发青。
铁马蹴冰悲昨梦，朱颜辞镜感颓龄。
归来独对空斋冷，鸟迹苍苔自满庭。
句 其二十五
张商英（宋代）

鹤发飘飘紫府仙，摩娑金狄不知年。
昌英知县叔作岁坐上，赋瓶里梅花，时坐上九
杨万里（宋代）

梅香不是不寒清，参遍横枝酒未醒。
梦入西湖疏影里，觉来失却冷泉亭。
邯郸早发抵车骑关漫兴
郭谏臣（明代）

行次车骑关，犹是邯郸道。鸡鸣夜已阑，马嘶天渐晓。

旌旆风夜夜，川原日杲杲。行看煖气回，转觉春光好。

新柳绿堪怜，乱山青不了。天畔送归鸿，陌上闻啼鸟。

游子未归家，故里生芳草。因想宦游人，驰驱空易老。
次韵宪副弟元日志喜人日写怀之作 其一
罗钦顺（明代）

晴光朝动綵云端，稽拜欣逢后土乾。家庆一门春镇好，皇恩三土海同宽。

琼葩的历含残雪，瑞霭氤氲绕画阑。早晚赐休应有诏，鲤庭从此日承欢。
南高峰
杨蟠（宋代）

日气层层秀，连山万丈孤。
崔嵬天上影，一半入江湖。
次韵元伯西轩桃李
黄庶（宋代）

李白桃红气味奢，早须分付醉吟家。
春风春雨难期信，便是无言做落花。
送致明之高沙三首
刘子翚（宋代）

棠棣阴中更唱和，嘉宾助勇气如云。
势孤屡欲拱降手，恐辱高沙小使君。
寄毛虞卿
王十朋（宋代）

文会今年喜重寻，葭姿玉质又同林。弟兄并秀如君少，朋友相同独我深。

一别几劳终夜梦，相逢更话百年心。长卿赋有凌云志，却笑区区蚓窍吟。
水槛
郑允端（元代）

近水人家小结庐，轩窗潇洒胜幽居。凭阑忽听鸣榔响，知有小船来卖鱼。
天台书事十三首
曹勋（宋代）

香火寻盟欲过门，相迎道地盍先论。
路从舍北清溪曲，家在县东黄叶村。
北山
王安石（宋代）

刳木为舟数丈余，卧看风月映芙蕖。
清香一阵浑无暑，时有惊榔跃出鱼。
超宗见示忆家山橼树诗次韵二首 其二
黄淳耀（明代）

枝枝存绿缛，颗颗结峥嵘。月地看无隙，风窗撼有声。

采山通远梦，誉树感嘉名。忽忆江梅发，乡心亦暗惊。
此君轩
董嗣杲（宋代）

潇洒幽扉掩碧丛，尘昏题扁想坡翁。
六千君子寒光落，十二阑干晚色空。
僧指旧基埋积雨，鸟翻新箨起枯风。
苍凉不障层坡峻，一击亭閒夕照中。
重登岱岳四首 其四
王世贞（明代）

大火人间郁欲流，嵯峨萧瑟吐高秋。鸡声忽讶淮南过，鸟迹犹高舜帝留。

返照金泥时自跃，过云石髓迥堪愁。君王未许东封奏，空向长安问子侯。
赵白云宗丞以诗送惠柳下谒浙西宪使包宏斋命
释文珦（宋代）

宏斋伊洛宗，白云风雅主。
二公在斯世，光艳烛寰宇。
白云归帝在，宏斋庇寒士。
出处虽小殊，怜才酷相似。
吟诗贫到骨，白云古知音。
吹送宏斋前，雄词重南金。
乘流春浩荡，变化那可测。
君不见北溟有鱼会风云，一举自然生羽翼。
书三门开化院琳师房
魏野（宋代）

四边浪打山疑动，寺在半空山顶头。
绕槛门窗多昼掩，应嫌坐卧见沉舟。
城东即事
章碣（唐代）

闲寻香陌凤城东，时暂开襟向远风。玉笛一声芳草外，

锦鸳双起碧流中。苑边花竹浓如绣，渭北山川淡似空。

回首汉宫烟霭里，天河金阁未央宫。
香山寺
尹耕云（清代）

我闻香山老居士，欲来此地为间人。伊川中流阙对峙，三秋云物清且新。

先生不归履道宅，潭月岩风数晨夕。婆娑九老会何所，漠漠厨烟冷香积。

残碑断碣俱无有，画图独认西崖叟。西崖已不识香山，我更来当百年后。

关中群盗方传箭，青袍白马纷然遍。一尊且自放高歌，十道谁知正酣战。

人生会合岂有常，今日露华明日霜。眼前若得放舟去，此水东流经故乡。
木兰花
欧阳炯（唐代）

儿家夫婿心容易，身又不来书不寄。闲庭独立鸟关关，

争忍抛奴深院里¤

闷向绿纱窗下睡，睡又不成愁已至。今年却忆去年春，

同在木兰花下醉。

日照玉楼花似锦，楼上醉和春色寝。绿杨风送小莺声，

残梦不成离玉枕¤

堪爱晚来韶景甚，宝柱秦筝方再品。青蛾红脸笑来迎，

又向海棠花下饮。

春早玉楼烟雨夜，帘外樱桃花半谢。锦屏香冷绣衾寒，

怊怅忆君无计舍¤

侵晓鹊声来砌下，鸾镜残妆红粉罢。黛眉双点不成描，

留待玉郎归日画。
柳州开元寺夏
吕本中（宋代）

风雨翛翛似晚秋，鸦归门掩伴僧幽。云深不见千岩秀，水涨初开万壑留。

钟唤梦回空怅望，人传书到竟沈浮。面如田字非吾相，莫羡班超封列侯。
怀少明
陈长方（宋代）

江芦叶叶生秋思，相对闲窗伴晚风。
想得涂菘胡伯武，此时情味与谁同。
江城子·一襟满贮梓城春
魏了翁（宋代）

一襟满贮梓城春。笑声频。笔挥银。自有江山，长是管将迎。不似如今归去客，云外步，水边身。萧然今代杰魁人。混光尘。越精神。不把浮云，轩冕拂天真。化洽堂边应创见，人物旧，榜颜新。
都官谢员外今年春榜舟奉使予饯别于东亭孟夏
宋庠（宋代）

沟水新伤掺袂人，何言便作死生分。
地中玉树无期见，琴上牙絃忍再闻。
几日离觞成渍酒，平时芳札代遗文。
东亭哭罢愁回首，落照铭旌隔野氛。
侍宴长宁公主东庄应制
崔湜（唐代）

沁园东郭外，鸾驾一游盘。水榭宜时陟，山楼向晚看。

席临天女贵，杯接近臣欢。圣藻悬宸象，微臣窃仰观。
苦雨中又作四声诗寄鲁望。平声
皮日休（唐代）

涔涔将经旬，昏昏空迷天。鸬鹚成群嬉，芙蓉相偎眠。

鱼通蓑衣城，帆过菱花田。秋收吾无望，悲之真徒然。
简朱子大学士二首
苏泂（宋代）

人间三十六，曾未识朱园。
一昨袁丝饮，通宵谢屐痕。
厨灯犹琢句，山雨未移樽。
子大真吾敬，心期重款门。
拈古十四首
释法薰（宋代）

父子至亲，心眼无二。
筑著磕著，透顶透底。
赠富平李宰
郑谷（唐代）

夫君清且贫，琴鹤最相亲。简肃诸曹事，安闲一境人。

陵山云里拜，渠路雨中巡。易得连宵醉，千缸石冻春。
锁宿余半月得读书喜而有赋
程公许（宋代）

薰风锁重棘，补被去何勇。
私我几日间，此意千金重。
留车扯秃候国主出征回二首
陈诚（明代）

使车几日驻荒郊，编户征求馈饷劳。
宛马秋肥收苜蓿，香辞夜饷压葡萄。
匈奴远去惊烽火，鸿雁高飞谀节别。
为客那堪良夜永，隔林转听晓鸡号。

酋长巡边久未回，暂留宾从此追陪。
秋天漠漠连芳草，晓日荒荒照古台。
士马凯歌征战罢，女郎逐伴趁墟来。
故园空望南飞雁，远道音书不易裁。
寄题吴思道横翠堂
李之仪（宋代）

红尘扰扰功名地，不碍诗人得趣幽。何必千岩连万壑，能令六月似三秋。

茶瓯变乳随汤泛，香篆萦云尽日浮。时觉东城添纸价，应知得句胜封侯。
司徒陈公挽词二首
梅尧臣（宋代）

位至三公有，恩加赐谥无。
再调金铉鼎，屡剖玉麟符。
已叹鸾同穴，还嗟凤欠雏。
拥途看卤部，谁为毕三虞。
挽师虞卿三首
刘宰（宋代）

蚤岁谋生愧弟昆，一窗容膝眇乾坤。
田园岁晚非能事，祗有诗书遗子孙。
过静林寺用琳老韵作四绝句 其四
毛滂（宋代）

寒溪祇数尺，炯炯涵晴空。寄目谁与论，翠荇牵春风。
题文发叔所藏潘子真水墨江湖八境小轴 其三 庐山霁色
杨万里（宋代）

彭泽收积雨，庐山放嫩晴。多情是瀑布，只作雨中声。
金丹诗诀 其九十五
陈楠（宋代）

透体金光骨髓香，金筋玉骨尽纯阳。鍊教赤血流为白，阴气消磨身自康。
后骑吹曲词九首 其五 独乐河
耶律铸（宋代）

贝冑星离争射日，蜂旗云合迥生风。雷驰霆击相纷薄，独乐河边水草中。
答庞参军并序
陶潜（魏晋）

相知何必旧，倾盖定前言。有客赏我趣，每每顾林园。

谈谐无俗调，所说圣人篇。或有数斗酒，闲饮自欢然。

我实幽居士，无复东西缘。物新人唯旧，弱毫多所宣。

情通万里外，形迹滞江山。君其爱体素，来会在何年？